ब्याहें-कारजें च बुआ छड़ा सीने-जक्कने दे ते लां-तुहां दे कम्म गै नेईं ही करदी, सगुआं इनें कम्में चा किश समां बचाइयै कुड़ियें-चिड़ियें दी टोली च जाई संज्जरदी। कुड़ियां बुआ गी गीत सुनाने दी फरमैश करदियां। दो-इक बारी नां-नुक्कर करियै फी अक्खिआं मीटियै बुआ भुल्ले-विस्सरे दे गीतें दियां कड़ियां सुनान लगी पौंदी। बाज बुआ दी भाएं हुन मिट्ठी नेईं ही रेह्दी पर सुर-ताल ते पक्के दा होंदा।